31996R0315
L 044/12
JURNALUL OFÍCIAL AL UNIUNII EUROPENE
REGULAMENTUL (CE) NR. 315/96 AL COMISIEI
din 21 februarie 1996
privind normele de acordare a ajutorului pentru creșterea producției de lapte de vacă în departamentele franceze de peste mări și de modificare a Regulamentului (CEE) nr. 1756/93
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3763/91 al Consiliului din 16 decembrie 1991 privind măsuri speciale pentru anumite produse agricole în favoarea departamentelor de peste mări (1), modificat ultima dată de Regulamentul (CE) nr. 2598/95 (2), în special articolul 9,
având în vedere Regulamentul (CEE) nr. 3813/92 al Consiliului din 28 decembrie 1992 privind unitatea de cont și ratele de conversie care trebuie aplicate în cadrul politicii agricole comune (3), modificat ultima dată de Regulamentul (CE) nr. 150/95 (4), în special articolul 6 alineatul (2),
întrucât articolul 6 alineatul (1) din Regulamentul (CEE) nr. 3763/91 prevede acordarea unui ajutor în vederea creșterii producției de lapte de vacă în departamentele franceze de peste mări în limita nevoilor de consum în aceste teritorii și a unei cantități maxime de 20 000 tone pe an; întrucât ajutorul se acordă producătorilor și grupurilor de producători pentru cantitățile livrate unităților de prelucrare a laptelui; întrucât este necesar să se specifice anumite modalități de aplicare a acestei măsuri, precum și să se completeze Regulamentul (CEE) nr. 1756/93 (5) al Comisiei, modificat ultima dată de Regulamentul (CE) nr. 693/95 (6), prin precizarea cursului de schimb agricol care trebuie aplicat; întrucât nu se acordă ajutoare pentru cantitățile de lapte degresat destinat consumului animal;
întrucât se impune ca autoritățile care gestionează măsurile necesare să dispună de instrumentele necesare pentru a evita privarea respectivelor ajutoare de finalitatea lor, și anume de a crește producția de lapte de vacă în limita consumului uman din departamentele franceze de peste mări;
întrucât trebuie să se stabilească măsuri de control de către autoritățile naționale pentru verificarea bunei funcționări a regimului de acordare de ajutoare; întrucât Comisia trebuie să fie informată în mod periodic în această privință;
întrucât Regulamentul (CE) nr. 2598/95 privind acordarea de ajutoare pentru creșterea producției de lapte de vacă a intrat în vigoare la 12 noiembrie 1995, regulile de aplicare trebuie să aibă efect începând cu aceeași dată;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
În sensul prezentului regulament:
(a)
„laptele integral” reprezintă produsul, cu compoziție nemodificată, provenind din mulgerea uneia sau mai multor vaci;
(b)
„fabrica de produse lactate” reprezintă o întreprindere sau o asociație care achiziționează lapte sau alte produse lactate de la un producător în scopul tratării, prelucrării și/sau vânzării către una sau mai multe întreprinderi care tratează sau prelucrează lapte sau alte produse lactate.
Articolul 2
(1) Ajutorul se acordă la cererea formulată în scris de către unitățile de prelucrare care se obligă să:
(a)
țină o evidență care să includă în special cantitățile livrate în fiecare lună de către fiecare producător și cantitățile de lapte recomercializate sau cantitățile diferitelor produse ale unității de prelucrare;
(b)
faciliteze orice măsură de control stabilită de statul membru cu privire la exactitatea evidenței și la calitatea produselor.
(2) Cererea pentru acordarea ajutoarelor este formulată pentru cantitățile produse trimestrial și se înaintează autorității competente până cel târziu în ultima zi a lunii care urmează după sfârșitul trimestrului. Se redactează pe un formular tip, indicat de autoritatea competentă și conținând cel puțin următoarele informații:
-
cantitatea de lapte livrată de fiecare producător;
-
după caz, cantitățile de lapte recomercializate sau cantitățile de lapte utilizate pentru fiecare produs, inclusiv cantitățile de lapte degresat destinat consumului animal;
-
numele și adresa unității de prelucrare;
-
valoarea ajutorului respectiv.
Totuși, cererea pentru acordarea de ajutoare pentru cantitățile produse între 12 noiembrie și 31 decembrie 1995 se face în același timp cu cea pentru cantitățile produse în primul trimestru al anului 1996.
(3) Ajutorul se acordă unității de prelucrare după verificarea exactității informațiilor respective și nu mai târziu de ultima zi a celei de-a doua luni ulterioare sfârșitului trimestrului respectiv.
(4) Fabrica de produse lactate transferă întreaga sumă la care se ridică ajutorul producătorului sau a grupului de producători, nu mai târziu de cea de-a cincisprezecea zi după cea în care s-a efectuat plata, către fabrica de produse lactate.
Articolul 3
Republica Franceză informează Comisia nu mai târziu de data de 15 octombrie a fiecărui an cu privire la cantitățile pentru care s-au acordat ajutoare în anul comercial precedent.
Articolul 4
(1) Republica Franceză ia toate măsurile necesare, în special cele de control, pentru a garanta plata efectivă a ajutorului către producător sau grupul de producători, în afara cazurilor în care este vorba de lapte degresat destinat consumului animal.
(2) Controalele efectuate conform articolului 2 alineatul (1) trebuie să facă obiectul unui raport care să includă:
-
data efectuării controlului;
-
locul controlului;
-
rezultatele obținute.
(3) Autoritățile competente aduc la cunoștința Comisiei neregulile observate, în termen de patru săptămâni.
Articolul 5
La partea A din anexa la Regulamentul (CEE) nr. 1756/93 se adaugă punctul 5) de mai jos:
Regulament
Sumele în cauză
Cursul de schimb agricol aplicabil
5. (CEE) nr. 3763/91
Ajutoare pentru creșterea producției de lapte de vacă (articolul 6)
Cursul de schimb agricol valabil în prima zi a lunii de livrare”
Articolul 6
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 12 noiembrie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 februarie 1996.